น้ำท่วมกระทบเกษตรกรกว่า 5 แสนครัวเรือน
&nbsp;ธ.ก.ส.เผยน้ำท่วมกระทบเกษตรกรลูกค้าแล้วกว่า 5 แสนครัวเรือน มูลหนี้กว่า 5 หมื่นล้านบาท&nbsp;&nbsp;
12 พ.ย. 2553

ธ.ก.ส.เผยน้ำท่วมกระทบเกษตรกรลูกค้าแล้วกว่า 5 แสนครัวเรือน มูลหนี้กว่า 5 หมื่นล้านบาท  
นายลักษณ์  วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า  ธ.ก.ส. สำรวจความเสียหายเบื้องต้นของเกษตรกรลูกค้า ธ.ก.ส. ณ วันที่ 11 พ.ย. 2553 ที่ผ่านมา พบว่า  มีพื้นที่ประสบอุทกภัยทั้งสิ้น 54 จังหวัด จำนวนครัวเรือนที่ประสบภัย 5.35 แสนครัวเรือน มูลหนี้4.85 หมื่นล้านบาท แยกเป็นเกษตรที่ได้รับความเสียหายเป็นนาข้าว 6.72 ล้านไร่ และพืชอื่นๆ  1.79 ล้านไร่ พื้นที่ประมง 2.8 หมื่นไร่ และสัตว์จำนวน 1.38 ล้านตัว 
นอกจากนี้พบว่ามีเกษตรกรลูกค้าเสียชีวิต จำนวน 11 ราย ในพื้นที่ จังหวัดนครนายก 1 ราย นครราชสีมา 3 ราย สุพรรณบุรี 1 ราย นครสวรรค์ 1 ราย  เพชรบูรณ์ 1 ราย ชัยภูมิ 2 ราย ตรัง 1 ราย และนครศรีธรรมราช 1ราย รวมต้นเงินกู้ 7.51 แสนบาท  ดอกเบี้ย 4.69 หมื่นบาท       ขณะที่ภาคใต้ซึ่งเกิดเหตุการณ์อุทกภัยและวาตภัยอันเนื่องมาจากอิทธิพลของพายุดีเปรสชั่น  มีจังหวัดที่ได้รับความเสียหายทั้งสิ้น 12 จังหวัด 130 อำเภอ 819 ตำบล 5,643 หมู่บ้าน ราษฎรได้รับความเดือดร้อน 5.7 แสนครัวเรือน  คิดเป็นจำนวน 1.833 ล้านคน ได้แก่ จังหวัดสงขลา สตูล ตรัง นราธิวาส ยะลา ปัตตานี พัทลุง สุราษฎร์ธานี นครศรีธรรมราช กระบี่ ชุมพร และระนอง        สำหรับแนวทางในการแก้ไขปัญหาหลังน้ำลด   ธ.ก.ส. จะเข้าไปสำรวจความเสียหายและให้ความช่วยเหลือตามความเดือดร้อน เช่น กรณีลูกค้าเสียชีวิตจากอุทกภัย ธ.ก.ส.จะจำหน่ายลูกหนี้ออกจากบัญชีเป็นหนี้สูญโดย ธ.ก.ส. รับภาระเอง กรณีลูกค้าประสบภัยร้ายแรง จะพักชำระหนี้เป็นระยะเวลา 3 ปี  ตั้งแต่ปี 2553 – 2555  พร้อมงดคิดดอกเบี้ยในช่วงที่พักชำระหนี้  โดย ธ.ก.ส. จะขอชดเชยดอกเบี้ยดังกล่าวจากรัฐบาลแทนเกษตรกร  ในอัตราลูกค้าชั้นดี หรือ  MRR-1 ซึ่งขณะนี้เท่ากับ 5.75%              นอกจากนี้จะให้เงินกู้ใหม่เพื่อไปฟื้นฟูการผลิตและพัฒนาคุณภาพชีวิตรายละไม่เกิน 1 แสนบาท โดยลดอัตราดอกเบี้ยจากเงินกู้ปกติลงอีก 3 %   เป็นระยะเวลาไม่เกิน 3 ปี  โดย ธ.ก.ส.จะขอชดเชยดอกเบี้ยดังกล่าวจากรัฐบาล  3 % พร้อมกับการลดหย่อนหลักประกันการกู้เงิน เช่น ใช้อสังหาริมทรัพย์เป็นประกัน  จะขยายวงเงินกู้ไม่เกินวงเงินจดทะเบียนจำนอง  กรณีใช้กลุ่มลูกค้ารับรองรับผิดอย่างลูกหนี้ร่วมตั้งแต่ 5 คน ขึ้นไป  จากเดิมกู้ได้ไม่เกิน 1.5 แสนบาท เป็นไม่เกิน 2 แสนบาท และมาตรการช่วยเหลือเพิ่มเติมล่าสุดคือการให้สินเชื่อใหม่แก่เกษตรกรลูกค้าชั้นดีเพื่อซ่อมแซมบ้าน ยุ้งฉาง เครื่องมือการเกษตร ปีที่ 1-3 ดอกเบี้ย MRR-2   คิดเป็น  4.75%  โดยไม่คิดดอกเบี้ยใน 3 เดือนแรก   ปีที่4-5 คิดดอกเบี้ย MRR-1 คิดเป็น  5.75 % ปีที่ 6 ขึ้นไปคิดดอกเบี้ย MRR เท่ากับ  6.75%  และยังให้สินเชื่อแก่องค์กรปกครองส่วนท้องถิ่นเพื่อซ่อมแซมปัจจัยพื้นฐานที่ถูกน้ำท่วมเสียหาย เช่น ถนน ประปา อาคาร เป็นต้น โดยคิด ดอกเบี้ยในอัตราพิเศษ MLR-2.25 คิดเป็น 2.50%          รวมทั้งได้ดำเนินการช่วยเหลือผู้ประสบอุทกภัยในด้านต่างๆ อย่างเต็มที่ เช่น การมอบถุงยังชีพกว่า  5.02 หมื่นครัวเรือน มูลค่ากว่า 10 ล้านบาท และการมอบเงินช่วยเหลือผ่านโครงการรัฐช่วยราษฎร์ จำนวน 1 ล้านบาท